ก.ล.ต.ซัด NMG เลิกพล่ามได้แล้ว! เอาเวลาไปจัดประชุมผู้ถือหุ้นดีกว่า
ก.ล.ต.ซัด NMG เลิกพล่ามได้แล้ว! เอาเวลาไปจัดประชุมผู้ถือหุ้นดีกว่า
11 ต.ค. 2559

ผู้สื่อข่าวรายงานว่า สำนักงานคณะกรรมการกำกับหลักทรัพย์และตลาดหลักทรัพย์ หรือ ก.ล.ต. ได้มีหนังสือแจ้งต่อ บริษัท เนชั่น มัลติมีเดีย กรุ๊ป จำกัด (มหาชน) หรือ NMG และกรรมการทั้ง 8 ราย ให้ทราบเมื่อวันที่ 6 ตุลาคม 2559 และ NMG ยังมีช่องทางตามบทบัญญัติมาตรา 83 แห่ง พ.ร.บ.บริษัทมหาชนจำกัด พ.ศ. 2535 ซึ่งกำหนดให้กรรมการที่เหลือสามารถจัดประชุมผู้ถือหุ้นภายใน 1 เดือน เพื่อเลือกตั้งกรรมการแทนตำแหน่งที่ว่างทั้งหมดได้
โดย ก.ล.ต.ได้ออกมาย้ำว่า ได้ดำเนินการไปตามเงื่อนไขของประกาศที่กำหนดว่า กรรมการที่อยู่ระหว่างถูกดำเนินคดีอันเนื่องจากกรณีที่ ก.ล.ต.กล่าวโทษ จะไม่สามารถเป็นกรรมการของบริษัทจดทะเบียนได้ ซึ่งกรณี NMG นี้ พนักงานอัยการได้สั่งฟ้องบุคคลทั้ง 8 ราย โดยใช้ข้อเท็จจริงและพยานหลักฐานของ ก.ล.ต. ที่กล่าวโทษประธานกรรมการ NMG ในเดือนธันวาคม 2558 ประกอบ 
ขณะที่อัยการเห็นว่า กรรมการทั้ง 8 ราย ไม่ปฏิบัติหน้าที่เพื่อรักษาผลประโยชน์ของผู้ถือหุ้นในการประชุมประจำปี 2558 ของ NMG ซึ่งถือเป็นการลิดรอนสิทธิพื้นฐาน ดังนั้น จึงเป็นเรื่องที่เข้าเงื่อนไขของประกาศโดยอัตโนมัติ ไม่ได้เป็นการใช้ดุลพินิจ และกฎหมายไม่ได้เปิดช่องให้ ก.ล.ต.สามารถออกข้อยกเว้นหรือผ่อนผันเพื่อให้กรรมการบางส่วนหรือทั้งหมดที่ถูกดำเนินการมีสิทธิในการบริหารหรือทำนิติกรรมในนามบริษัทต่อได้
โดย NMG ยังสามารถดำเนินการตามกระบวนการศาล พร้อมทั้งมีคำขอให้ศาลพิจารณามีคำสั่งคุ้มครองชั่วคราวโดยมีเหตุฉุกเฉิน ซึ่งถือเป็นสิทธิอันชอบธรรมที่พึงกระทำได้เพื่อลดผลกระทบต่อธุรกิจของตน
นอกจากนี้จากการตรวจสอบปริมาณตราสารหนี้ของ NMG ที่กองทุนรวมถืออยู่ทราบว่าอยู่ในวงจำกัด มีมูลค่า 450 ล้านบาท ซึ่งเป็นจำนวนที่น้อยมากเมื่อเทียบกับ AUM โดยรวมทั้งระบบที่มีประมาณ 4 ล้านล้านบาท ในจำนวนนี้ มีส่วนที่จะครบกำหนดชำระในวันที่ 12 ตุลาคม 2559 มูลค่า 100 ล้านบาท ซึ่งถือโดยกองทุนรวมของ บลจ. Asset Plus โดย ก.ล.ต. ได้รับทราบว่า ผู้บริหารของ บลจ.ระบุว่าได้มีแผนรองรับเพื่อไม่ให้เกิดผลกระทบกับผู้ถือหน่วยลงทุนทราบเรียบร้อยแล้ว
ส่วนจำนวนที่เหลืออีก 350 ล้านบาท จะทยอยครบกำหนดตั้งแต่ช่วงกลางเดือนพฤศจิกายน 2559 ไปจนถึงเดือนมีนาคม 2560 ซึ่งในระยะเวลาจากนี้จนถึงวันที่เริ่มครบกำหนด คาดว่าน่าเป็นเวลาที่เพียงพอที่ NMG จะสามารถดำเนินการเพื่อให้มีการชำระหนี้หรือต่ออายุของตราสารหนี้ได้
 
 